Detektor har bedt to juridiske eksperter i strafferet vurdere Paludans påstand om, at han ikke har brændt koranen af:

Vi skal understrege, at eksperterne IKKE skal forholde sig til, om det er strafbart at afbrænde en koran, for det er det ikke. Blasfemiparagraffen blev afskaffet forrige år.

Vi har spurgt dem, om man i sager om brandstiftelse almindeligvis kan forsvare sig med, at man ikke var den person, der antændte ilden – hvis man bidrager aktivt til brandstiftelsen.

Og Lars Bo Langsted, professor emeritus i strafferet ved Aarhus Universitet, er ikke i tvivl:

– Han har utvivlsomt forsæt til at brænde koranen af, skriver han i en mail til Detektor.

Thomas Elhom, der er professor i strafferet på Københavns Universitet, slår desuden fast, at man i sager om brandstiftelse ikke kan "dække sig ind under, at man ikke har antændt ilden", hvis man iøvrigt medvirker aktivt til brandstiftelsen.

– Man kan heller ikke dække sig ind under dette, hvis man på forhånd har aftalt at lave afbrænding sammen med andre, endda selv om man ikke bidrager aktivt til ilden, skriver han i en mail.

Den vurdering er Lars Bo Langsted også enig i: